钦定古今图书集成/明伦汇编/氏族典/第451卷 > 《廖用贤尚友录》 > 范纯仁
## 钦定古今图书集成/明伦汇编/氏族典/第451卷 > 《廖用贤尚友录》 > 范纯仁

按《宋史范仲淹传》：“仲淹子纯仁，字尧夫，以父任为太
常寺太祝。中皇祐元年进士第，知襄邑县。治平中，擢
江东转运判官，召为殿中侍御史，迁侍御史。纯仁请
出，遂通判安州，升知蕲州。历京西提点刑狱，京西陕
西转运副使。召还，拜兵部员外郎，同知谏院。坐失察
僚佐燕游，左迁知和州，徙庆州。环州种古执熟羌为”
盗，流南方，过庆呼冤。纯仁以属吏，非盗也，古避罪谰
讼，诏御史治于宁州，纯仁就逮。狱成，古以诬告谪，亦
加纯仁以他过黜知信阳军，移齐州。哲宗立，复直龙
图阁、知庆州，召除给事中。元祐初，进吏部尚书，数日，
同知枢密院事。三年，拜尚书右仆射。司谏吴安诗、正
言刘安世交章击纯仁党蔡确，纯仁力求罢，以观文
殿学士知颍昌府。召还，复拜右仆射。宣仁后崩，哲宗
亲政，召章惇为相，纯仁坚请去，遂以观文殿大学士
知颍昌府，徙河南府，又徙陈州。吕大防等窜岭表。会
明堂肆赦，章惇先期言此数十人当终身勿徙。纯仁
闻而忧愤，欲斋戒上疏申理之。疏奏，忤惇意，诋为同
罪，落职知随州。明年，又贬武安军节度副使，永州安
置。时疾失明，闻命怡然就道。徽宗即位，授纯仁光禄
卿、分司南京，邓州居住，遣中使至永，赐茶乐道。除右
正议大夫、提举崇福宫。不数月，以观文殿大学士、中
太一宫使诏之，促入觐。纯仁乞归，许养疾，徽宗不得
已许之。卒，谥忠宣。子正平、正思。